	Luonnos kuninkaan määräykseksi rahapelien mainontaa koskevien yksityiskohtaisten sääntöjen määrittämisestä


	PHILIPPE, Belgian kuningas,

tervehtii kaikkia nyt ja vastaisuudessa eläviä.


	Ottaa huomioon rahapeleistä, vedonlyönnistä, rahapelilaitoksista ja pelaajien suojelusta 7 päivänä toukokuuta 1999 annetun lain 61 §:n 2 momentin, joka lisättiin 7 päivänä toukokuuta 2019 annetulla lailla,


	ottaa huomioon tietoyhteiskunnan välineiden avulla järjestettävien rahapelien ja vedonlyönnin ehdoista 25 päivänä lokakuuta 2018 annetun kuninkaan määräyksen,


	ottaa huomioon rahapelikomission 5 päivänä huhtikuuta 2022 antaman lausunnon,


	ottaa huomioon rahoitustarkastajan 28 päivänä huhtikuuta 2022 päivätyn lausunnon,


	ottaa huomioon budjettiasioista vastaavan valtiosihteerin 4 päivänä toukokuuta 2022 antaman hyväksynnän,


	ottaa huomioon teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annetun Euroopan parlamentin ja neuvoston direktiivin (EU) 2015/1535 5 artiklan 1 kohdan mukaisen [päivämäärä] Euroopan komissiolle annetun tiedonannon,


	[ottaa huomioon Euroopan komission..................... antaman tiedonannon jälkeen esittämän huomautuksen;]


	ottaa huomioon korkeimmasta hallinto-oikeudesta annettujen, 12 päivänä tammikuuta 1973 koonnettujen lakien 84 §:n 1 momentin 1 kohdan 2 alakohdan mukaisesti [päivämäärä] annetun korkeimman hallinto-oikeuden lausunnon ...,


	talousministerin, valtiovarainministerin, kansanterveysministerin, oikeusministerin, sisäministerin ja kansallisesta rahapelijärjestöstä vastaavan valtiosihteerin ehdotuksesta, 

	
olemme määränneet ja määräämme seuraavaa:


	1 luku –  Soveltamisala ja määritelmät


	1 §. Tätä määräystä sovelletaan A-, A+-, B-, B+-, F1-, F1+-, F2- ja E-luokan rahapelien toimiluvanhaltijoihin, jollei niiden automaattisten uhkapelien toimintasääntöjen vahvistamisesta, joiden käyttö on sallittua IV luokan uhkapelipaikoissa 22 päivänä joulukuuta 2010 annetusta kuninkaan määräyksestä muuta johdu. 


	Ainoastaan 1 momentissa tarkoitetut luvanhaltijat saavat mainostaa tässä määräyksessä säädetyin edellytyksin. 

	

	2 §. Ainoastaan 2 luvussa tarkoitetut mainonnan muodot ovat sallittuja. 


	3 §. Tässä määräyksessä käytetään seuraavia määritelmiä:


	1. ”rahapelilaki”: rahapeleistä, vedonlyönnistä, rahapelilaitoksista ja pelaajien suojelusta 7 päivänä toukokuuta 1999 annettu laki;


	2. ”rahapelit”: rahapelilain 2 §:n 1 momentissa tarkoitetut rahapelit;
 

	3. ”mainonta”: mikä tahansa muu kuin rahapelilain 60 §:n 2 momentin toisessa kohdassa tarkoitettu viestintä tai toiminta, jolla pyritään suoraan tai välillisesti edistämään rahapelejä tai tekemään niitä tunnetuiksi riippumatta toiminnan paikasta, käytetyistä viestintävälineistä tai käytetyistä tekniikoista. Tässä määräyksessä merkin tai logon tai molempien kiinnittämistä pidetään mainontana;


	4. ”sponsorointi”: ammattiurheiluseurojen ja urheilutapahtumien tukeminen tarjoamalla niille taloudellisia resursseja tai muita tukimuotoja näkyvyyden lisäämiseksi ilman, että 1 §:ssä tarkoitettua luvanhaltijan tuotemerkkiä tai logoa käytetään urheiluseuran tai urheilutapahtuman nimessä. Tässä määräyksessä sponsorointia pidetään mainontana;


	5. ”markkinointinimi”: enintään kolmen sanan yhdistelmä, jonka avulla 1 §:ssä tarkoitetut luvanhaltijat voidaan erottaa toisistaan;


	6. ”logo”: graafinen tai puoliksi graafinen elementti, jonka avulla voidaan erottaa 1 §:ssä tarkoitetut luvanhaltijat toisistaan.


	

	2 luku –  Sallitun mainonnan muodot 


	4 §. Edellä 1 §:ssä tarkoitetut luvanhaltijat voivat mainostaa itseään ja tarjoamiaan rahapelipalveluja edellyttäen, että mainonta on tarkoitettu yksinomaan rahapelialalla työskenteleville henkilöille. 

	

	5 §. Määräyksen 1 §:ssä tarkoitettujen luvanhaltijoiden on sallittua mainostaa satunnaisesti urheilukilpailuista ja -tapahtumista tiedottamisen yhteydessä.

	

	6 §. Ensimmäinen momentti Edellä 1 §:ssä tarkoitetut luvanhaltijat voivat mainostaa itseään markkinointinimellään tai logollaan tai molemmilla:


	1. ammattilaisseurojen pelaajien tai urheilujoukkueiden urheiluvaatteissa;


	2. paikassa, jossa ammattilaisurheilua pelataan.  


	Edellä 1 momentin 2 kohdassa tarkoitettua rahapelien mainontaa sovelletaan kaikkiin asianomaisiin luvanhaltijoihin, ja se saa käsittää enintään 20 prosenttia kaikkien mainosten kokonaispinta-alasta ja olla kooltaan enintään 70 neliömetriä. 


	Toinen momentti Edellä 1 §:ssä tarkoitetut luvanhaltijat voivat lähettää sponsorointiviestejä käyttäen markkinointinimeään tai logoaan tai molempia seuraavissa tapahtumissa:


	1. kansainväliset ja eurooppalaiset urheiluturnaukset;


	2. belgialaiset urheiluturnaukset. 

	

	Sponsorointiviestin lähetyksen on täytettävä seuraavat ehdot:


	1. sponsorointiviestien kesto saa olla enintään 5 sekuntia;


	2. sponsorointiviestejä saa olla enintään kaksi tunnissa;


	3. sponsorointiviesti on lähetettävä urheilukilpailujen suoraa lähetystä edeltävän 15 minuutin jakson ja sitä seuraavan 15 minuutin jakson aikana eli kyseisen urheilukilpailun varsinaisesta alkamisesta kyseisen urheilukilpailun varsinaiseen päättymiseen kestävän ajanjakson aikana. 

	

	7 §. A-, B-, F1- ja F2-luokan luvanhaltijat voivat mainostaa käyttämällä markkinointinimeään tai logoaan tai molempia rahapelilaitoksensa julkisivussa, sanotun kuitenkaan rajoittamatta sovellettavien alueellisten ja kunnallisten säännösten soveltamista. Jos rahapelilaitoksessa on useampi kuin yksi julkisivu, mainonta on rajoitettu vain yhteen julkisivuun. Kiinnitetty mainonta saa käsittää enintään 30 prosenttia julkisivun kokonaispinta-alasta ja olla kooltaan enintään 20 neliömetriä.


	

	8 §. A-, B-, F1- ja F2-luokan luvanhaltijat voivat mainostaa itseään rahapelilaitoksessaan ja ainoastaan rahapelilaitoksessaan tarjoamiaan rahapelituotteita. 

	

	9 §. Edellä 1 §:ssä tarkoitetut luvanhaltijat voivat mainostaa sijoittamalla tuotteen ulkomailla tallennettuihin televisio-ohjelmiin, paitsi jos nämä ohjelmat on nimenomaisesti tarkoitettu Belgian markkinoille. Tuotesijoittelu kattaa kaikenlaisen audiovisuaalisen kaupallisen viestinnän, joka koostuu tuotteen, palvelun tai markkinointinimen sisällyttämisestä tai siihen viittaamisesta sisällyttämällä se ohjelmaan tai sisältöön, jonka käyttäjä on luonut maksua tai muuta vastiketta vastaan. 

	

	10 §. Edellä 1 §:ssä tarkoitetut luvanhaltijat voivat mainostaa itseään omalla markkinointinimellään tai logollaan tai molemmilla tietoyhteiskunnan välineitä käyttäen ainoastaan sellaisen mainosohjelman avulla, jonka kautta luvanhaltija voi mainostaa hakutulossivulla uhkapeliin liittyvien hakutermien käytön jälkeen ja jossa mainontaa voidaan pitää hakutuloksena, koska mainos asetetaan sivun yläreunaan maksua vastaan.

	

	11 §. Edellä 1 §:ssä tarkoitetut luvanhaltijat voivat mainostaa itseään tai tarjoamiaan rahapelituotteita omalla verkkosivustollaan ja edellyttäen, että 

	

	1. mainonta ei ole vuorovaikutteista;

	

	2. kolmannelle osapuolelle ei makseta minkäänlaista korvausta mainonnasta;

	3. liikkuvia kuvia hyödyntävän mainonnan kesto ei ylitä 5 sekuntia. 


	12 §. Edellä 1 §:ssä tarkoitetut luvanhaltijat voivat mainostaa tarjoamiaan rahapelituotteita ainoastaan verkkosisällön jakamisalustojen tileillään ja edellyttäen, että 


	1. mainonta ei ole vuorovaikutteista;

	

	2. kolmannelle osapuolelle ei makseta minkäänlaista korvausta mainonnasta;

	3. liikkuvia kuvia hyödyntävän mainonnan kesto ei ylitä 5 sekuntia. 

	

	3 luku – Sallittua mainontaa koskevat yleiset säännökset


	13 §. Mainonta rajoittuu rahapelilain sallimiin rahapeleihin.


	14 §. Edellä 2 luvussa tarkoitettujen ehtojen mukaisesti 1 §:ssä tarkoitettu luvanhaltija voi mainostaa itseään ja tai tarjoamiaan rahapelejä tai molempia. 


	15 §. Mainontaa ei saa kohdistaa erityisesti sosiaalisesti heikossa asemassa oleviin ryhmiin.  Sosiaalisesti heikossa asemassa oleviin ryhmiin kuuluvat henkilöt, jotka eivät täytä vähimmäisikävaatimuksia, ja kaikki muut rahapelilain 54 §:ssä tarkoitetut henkilöt sekä henkilöt, joilla on riskialttiin pelikäyttäytymisen piirteitä.

	

	16 §. Mainontaa ei saa yksilöidä. 


	17 §. Lukuun ottamatta tämän määräyksen julkaisuhetkellä jo olemassa olevia logoja, mainonnassa ei saa kuvata luonnollisia henkilöitä tai fiktiivisiä hahmoja.


	Mainonnassa ei saa käyttää kuuluisien luonnollisten henkilöiden tai kuuluisien fiktiivisten hahmojen ääniä.


	18 §. Edellä 1 §:ssä tarkoitettujen luvanhaltijoiden harjoittama rahapelien edistämiseen tarkoitettu mainonta on sallittua ainoastaan, jos sen sisällössä:

	

	1. ei anneta perusteettomia väitteitä voitoista, joita pelaajat voivat odottaa saavansa;


	2. ei kannusteta vastuuttomaan pelaamiseen ja pelaamisen väärinkäyttöön;

	3. ei viitata siihen, että voitto riippuu pelin tuntemuksesta tai pelaajan taidoista;


	4. ei kehuta henkilöitä, jotka pelaavat, tai arvostella niitä, jotka eivät pelaa;


	5. ei painosteta henkilöä, joka ei halua osallistua peliin;


	6. ei viitata siihen, että pelaaminen olisi vaihtoehto työlle ja säästöille, tapa rikastua nopeasti tai ratkaisu taloudellisiin ongelmiin;


	7. ei luoda yhteyttä rahapelien ja sosiaalisen, taloudellisen ja seksuaalisen menestyksen välille;

	

	8. ei esitetä tilanteita, joissa henkilöt pelaavat tai harrastavat vedonlyöntiä ja samaan aikaan kuluttavat alkoholituotteita tai tupakkaa;


	9. ei mainosteta tai luoda yhteyttä mainoksiin, joissa tarjotaan lainoja, joita voi saada pelaamista varten;


	10. ei käytetä piirustuksia tai markkinointitekniikoita, joilla viitataan 15 §:ssä tarkoitettuihin suosittuihin tai muodikkaisiin henkilöihin, hahmoihin, kuviin tai ilmaisuihin.

	

	19 §. Edellä 1 §:ssä tarkoitettujen luvanhaltijoiden harjoittamaan rahapelitoimintaan liittyvään mainontaan on sisällyttävä maininta tällaiseen rahapelitoimintaan osallistumiseen vaadittavasta vähimmäisiästä. Oikeusministeri päättää korkeinta terveysneuvostoa kuultuaan ehdoista, joita ikämerkinnän osalta on noudatettava.


	20 §.  Mainonnassa käytetystä tiedotusvälineestä riippumatta jokaisessa uhkapelimainoksessa on oltava varoitusviesti.  Oikeusministeri päättää korkeinta terveysneuvostoa kuultuaan ehdoista, joita tämän varoitusviestin on noudatettava.

	

	4 luku – Seuraamussäännökset


	21 §. Edellä 1 §:ssä tarkoitettu luvanhaltija on vastuussa tämän määräyksen säännösten noudattamatta jättämisestä.

	

	Edellä 1 §:ssä tarkoitetun luvanhaltijan lisäksi vastuussa voi olla myös lähetyksen sisällöstä vastaava henkilö, tiedotusvälineen omistaja tai hallinnoija, määräpaikasta vastaava henkilö ja mikä tahansa muu kolmas osapuoli, joka ei noudata tämän määräyksen säännöksiä. 

	

	

	5 luku - Kumoamissäännökset


	22 §. Kumotaan tämän määräyksen 6 §:n 1 momentti ja 2 §:n 2 momentti 1 päivästä tammikuuta 2025 alkaen. 


	23 §. Tietoyhteiskunnan välineiden avulla järjestettävien rahapelien ja vedonlyönnin ehdoista 28 päivänä lokakuuta 2018 annetun kuninkaan määräyksen 1–5 ja 7–11 § kumotaan. 

	

	6 luku  - Siirtymäsäännös 


	24 §. Ennen 10 päivää toukokuuta 2022 tehdyt mainossopimukset, jotka on tehty 1 §:ssä tarkoitettujen luvanhaltijoiden ja mainostoimistojen välillä, pysyvät samoin edellytyksin voimassa 1 päivään toukokuuta 2023 saakka edellyttäen, että tällaiset luvanhaltijat noudattavat tämän asetuksen 13–20 §:ää.  


	25 §. Jos oikeusministeri ei tämän määräyksen tullessa voimaan määritä 19 ja 20 §:ssä tarkoitettua ikämerkintää ja varoitusviestiä koskevia ehtoja, ikämerkintöjen kirjainten ja varoitusviestin koon on oltava vähintään 4 prosenttia mainostilan koosta ja sen on oltava vähintään 7 pistettä mutta vähintään neljäsosa mainonnassa käytetyistä suurimmista merkeistä.


	7 luku - Loppusäännös

	

	26 §. Tämän määräyksen täytäntöönpanosta vastaavat talousministeri, valtiovarainministeri, kansanterveysministeri, oikeusministeri ja sisäministeri.

